title: Alcoceber
text: Alcocebre, Alcoceber u Alcosebre (en castellano Alcocéber u Alcocebre; y en valenciano e oficialment Alcossebre) ye un nuclio de población espanyol perteneixent, chunto con Capicorb e Les Fonts, a lo municipio d'Alcalá d'Exibert, en a Provincia de Castellón.
  
  Se tracta d'un nuclio costero que consta de diez kilometros de costa repartitos en cincos plachas e a-saber-las plachetas virchens, estando un d'os pocos lugars que no se troban totalment urbanizatos (como a mayoría d'os lugars costers).
  
  Se troba en a Costa d'Azahar, amugando con o termín de Peniscola a o norte e o de Torreblanca a o sud.
  
  Antimás de contar con a zona costera, Alcocebre se caracteriza por disposar d'a-saber-los balcons de Pilatos que ufren as montanyas pertenexients a o parache natural d'a Sierra d'Irta.
  
  Toponimia
  Joan Coromines i Vigneaux fa derivar tanto as formas castellana Alcocéber e Alcocebre como a forma valenciano Alcossebre de l'arabe Al-quṣaiba, diminutivo de القصبة (transcrito como al-qaṣbah) "fortaleza" (d'a on deriva la palabra "alcazaba"). Iste chicot fuerte premitirba de vichilar as escardas de posibles enemigos por mar, ya que Alcoceber se troba amán de Capicorb (d'o latín caput curvum, ye dicir, "cabo curvo"), recliza natural sobre a mar que premite d'augmentar o radio de vichilancia.
  
  O toponimo en aragonés devién "Alcoceber" ("Alcozéber" seguntes as normas graficas de 1987) u "Alcocebre" ("Alcozebre" seguntes as normas graficas de 1987) si lo femos derivar d'as formas castellanas (Alcocéber e Alcocebre, respectivament); "Alcosebre" si lo femos derivar d'o valenciano Alcossebre. A demanda d'o Concello, o nombre oficial pasó a estar Alcossebre, en valenciano.
  
  Historia
  En a redolada en bi ha d'a-saber-los chacimientos arqueolochicos, como lo d'o Tossalet. En 1260, aprés a conquiesta cristiana, os Templers atorgoron una carta de población. A mesura no tuvo garra exito, de traza que atorgoron unatra segunda carta de población en o 1320, meyant que a población deveniba chus a churisdicción  d'o Castiello de Xivert. A incorporación d'Alcoceber a o municipio d'Alcalá d'Exibert escaició en l'anyo 1583. A proximidat d'a mar facilitó as enrestidas de piratas berbers durando lo sieglo XVI e lo sieglo XVII; ta estalbiar-las, se construyoron bellas talayas como a torre d'Ebri (muito esferrata) e a torre de Capicorb (en muito buen estato).
  
  Economía
  A economía se ye alazetata en l'actividat agraria e a pesca en os caladers d'o Fang (debant d'a costa d'o Prat de Cabanes-Torreblanca). Actualment, l'actividat pesquera comercial se ye disbaneixita e o turismo ye o motor economico d'a población. Amán d'a carretera que chune iste nuclio con Alcalá d'Exibert bi heba un baixador d'o ferrocarril de Valencia enta Barcelona, que se zarró durando los anyos 90.
  
  Referencias
  
  Baixo Mayestrato
  Localidaz d'a provincia de Castellón